ET Euroopa Liidu Teataja L 171/131

KOMISJONI RAKENDUSMÄÄRUS (EL) 2017/1186,

3. juuli 2017,

millega võetakse tagasi toimeaine „lõhna abil toimivad loomse või taimse päritoluga repellendid/toortallõli“ heakskiit vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud valikut ja artikli 78 lõiget 2

ning arvestades järgmist:

(1) Komisjoni direktiiviga 2008/127/EÜ (2) on nõukogu direktiivi 91/414/EMÜ (3) I lisasse kantud lõhna abil toimivad loomse või taimse päritoluga repellendid/toortallõli. Komisjoni rakendusmääruses (EL) nr 637/2012 (4) nõutakse, et asjaomane liikmesriik tagaks, et teataja, kelle nõudmisel on lisatud lõhna abil toimivad loomse või taimse päritoluga repellendid/toortallõli, esitaks täiendava kinnitava teabe kaubanduslikult toodetud tehnilise materjali ja toksilisuse toimikutes kasutatud katsematerjali samaväärsuse ning toimeaine toksikoloogiliste omaduste kohta vastavalt 1. maiks 2013 ja 31. maiks 2014.

(2) Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (5) lisa A osas.

(3) Aprillis 2013 esitas teataja põhjenduses 1 osutatud täiendava teabe esitamise kohustuse täitmiseks kõnealuse teabe referentliikmesriigile Kreekale.

(4) Kreeka hindas teataja esitatud teavet, sealhulgas hindamisprotsessi ajal esitatud esialgse taotlusega seotud täiendavat teavet. Novembris 2014 ja novembris 2015 esitas referentliikmesriik oma hinnangu esialgse hindamisaruande addendum'itena teistele liikmesriikidele, komisjonile ja Euroopa Toiduohutusametile (edaspidi „toiduohutusamet“).

(5) Liikmesriikide, taotlejate ja toiduohutusametiga konsulteeriti ning neil paluti esitada märkusi referentliikmesriigi hinnangu kohta. Toiduohutusamet avaldas toortallõli käsitleva konsultatsiooni tulemusi kokkuvõtva tehnilise aruande 27. märtsil 2015 (6).

(6) Lähtudes teataja esitatud teabest, sellele teabele referentliikmesriigi poolt antud hinnangust ning liikmesriikide ja toiduohutusameti poolt hindamise kohta esitatud märkustest, on komisjon seisukohal, et kõnealust kinnitavat teavet ei ole antud, sest teataja esitatud teave ei ole piisav järelduse tegemiseks ei kaubanduslikult toodetud tehnilise materjali ja toksilisuse toimikutes kasutatud katsematerjali spetsifikatsioonide samaväärsuse ega toimeaine toksikoloogiliste omaduste kohta.

(7) Komisjon palus teatajal esitada komisjoni kaalutluste kohta oma märkused.

(8) Vaatamata teataja esitatud väidetele on komisjon siiski jõudnud järeldusele, et esitatud teave ei ole täielik ega võimalda teha järeldust ei kaubanduslikult toodetud tehnilise materjali ja toksilisuse toimikutes kasutatud katsematerjali spetsifikatsioonide samaväärsuse ega toimeaine toksikoloogiliste omaduste kohta.

(9) Järelikult on asjakohane kõnealuse toimeaine heakskiit tagasi võtta.

(10) Seepärast tuleks rakendusmääruse (EL) nr 540/2011 lisa vastavalt muuta.

(11) Liikmesriikidele tuleks anda aega kõnealust toimeainet sisaldavate taimekaitsevahendite lubade tagasi võtmiseks.

(12) Kui liikmesriigid annavad kõnealust toimeainet sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peaks kõnealune ajavahemik lõppema hiljemalt 24. oktoobril 2018.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Heakskiidu tagasivõtmine

Toimeaine „lõhna abil toimivate taimse või loomse päritoluga repellentide/toortallõli“ heakskiit võetakse tagasi.

Artikkel 2

Rakendusmääruse (EL) nr 540/2011 muutmine

Rakendusmääruse (EL) nr 540/2011 lisa A osas jäetakse välja rida 250 (lõhna abil toimivad taimse või loomse päritoluga repellendid/toortallõli).

Artikkel 3

Üleminekumeetmed

Liikmesriigid võtavad toimeainet „lõhna abil toimivad taimse või loomse päritoluga repellendid/toortallõli“ sisaldavate taimekaitsevahendite load tagasi hiljemalt 24. oktoobril 2017.

Artikkel 4

Ajapikendus

Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 24. oktoobril 2018.

Artikkel 5

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. juuli 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

(3) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(4) Komisjoni 13. juuli 2012. aasta rakendusmäärus (EL) nr 637/2012, millega muudetakse rakendusmäärust (EL) nr 540/2011 toimeainete raudsulfaadi, lõhna abil toimivate taimse või loomse päritoluga repellentide/toortallõli ja lõhna abil toimivate taimse või loomse päritoluga repellentide/tallõli pigi heakskiitmise tingimuste osas (ELT L 186, 14.7.2012, lk 20).

(5) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(6) EFSA (Euroopa Toiduohutusamet), 2015. „Technical report on the outcome of the consultation with Member States, the applicant and EFSA on the pesticide risk assessment of confirmatory data for tall oil crude“ (Liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne toortallõli pestitsiidina kasutamise riskihindamiseks esitatud kinnitavate andmete kohta). EFSA supporting publication 2015:EN-781. 14 lk